કેરેબિયન ટાપુના મોટા ભાગના ટાપુઓ ઉપર ઘણા સિંધીઓ, ગુજરાતીઓ અને પંજાબીઓ વેપાર કરતાં. દરેક ટાપુઓ પર વાઈફાઈ શોધવાને બહાને, ‘કદાચને નંદુ દેખાય- એવી આશાએ’, આંખોમાં પ્રાણ લાવીને મળી એટલી દુકાનોમાં આંટા મારી વળ્યો. આ છેલ્લો ટાપુ છે….એને ખબર છે નંદુ પરણેલી છે કદાચ બાળક પણ હશે. સુખી હશે કે નહી કોને ખબર? પરંતુ જ્યારે છેલ્લે મળ્યા ત્યારે જે વાત કરવા એણે હોઠ ખોલીને બંધ કરી દીધા હતાં, તે વાત ને ભલેને ૪ વર્ષ થઈ ગયા પરંતુ એ સાંભળ્યા વગર એને એક પ્રકારની ગુન્હાની લાગણી થતી રહી છે. ઓછા બોલી નંદુની પાસે મનનો ઊભરો કાઢવા માટે એક જ જગ્યા હતી અને તે નેલી.